Rozhodnutie Komisie
z 1. júla 1999
o postupe preukazovania zhody stavebných výrobkov v súlade s článkom 20 ods. 2 smernice Rady 89/106/EHS týkajúce sa potrubí, zásobníkov a ostatného príslušenstva, ktoré neprichádzajú do kontaktu s vodou určenou na ľudskú spotrebu
(oznámené pod číslom dokumentu C(1999) 1482)
(Text s významom pre EHP)
(1999/472/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii zákonov, iných právnych predpisov a správnych opatrení členských štátov vzťahujúcich sa na stavebné výrobky [1], zmenenú a doplnenú smernicou 93/68/EHS [2], najmä na jej článok 13 ods. 4,
(1) keďže sa požaduje, aby Komisia podľa článku 13 ods. 3 smernice 89/106/EHS vybrala z dvoch postupov preukazovania zhody výrobku "menej náročný postup prichádzajúci do úvahy v súlade s požiadavkami na bezpečnosť", to znamená, že je potrebné rozhodnúť, či pre daný výrobok alebo skupinu výrobkov je systém vnútropodnikovej kontroly, za ktorý je zodpovedný výrobca, nevyhnutnou a postačujúcou podmienkou preukázania zhody, alebo z dôvodov spojených s plnením kritérií uvedených v článku 13 ods. 4 je potrebný zásah schváleného certifikačného orgánu;
(2) keďže v článku 13 ods. 4 sa požaduje, aby takto stanovený postup bol uvedený v mandátoch a v technických špecifikáciách; keďže je preto potrebné definovať pojem "výrobok" alebo "skupina výrobkov", ktorý sa bude používať v mandátoch a technických špecifikáciách;
(3) keďže dva postupy uvedené v článku 13 ods. 3 sú podrobne opísané v prílohe III smernice 89/106/EHS; keďže je nevyhnutné jasne stanoviť metódy, akými sa tieto dva postupy musia uplatňovať s ohľadom na prílohu III pri každom výrobku alebo skupine výrobkov, pretože príloha III uprednostňuje určité systémy;
(4) keďže postup uvedený v článku 13 ods. 3 písm. a) zodpovedá systémom stanoveným v prvej možnosti bez priebežného dohľadu a druhej a tretej možnosti bodu ii) oddielu 2 prílohy III a postup špecifikovaný v písm. b) článku 13 ods. 3 zodpovedá postupom v bode i) oddielu 2 prílohy III a v prvej možnosti s priebežným dohľadom bodu ii) oddielu 2 prílohy III;
(5) keďže opatrenia uvedené v tomto rozhodnutí sú v súlade so stanoviskom Stáleho výboru pre stavebníctvo,
PRIJALA TOTO ROZHODNUTIE:
Článok 1
Zhoda výrobkov a skupín výrobkov vymenovaných v prílohe I sa preukáže postupom, pri ktorom výrobca bude mať výlučnú zodpovednosť za systém vnútropodnikovej kontroly výroby a zaručí sa, že výrobok vyhovuje príslušným technickým špecifikáciám.
Článok 2
Zhoda výrobkov vymenovaných v prílohe II sa preukáže takým postupom, že okrem systému vnútropodnikovej kontroly vo výrobni, ktorý zabezpečuje výrobca, bude sa na dozore a hodnotení kvality výroby alebo samotného výrobku podieľať aj schválený certifikačný orgán.
Článok 3
Postup preukazovania zhody uvedený v prílohe III bude uvedený v mandátoch pre harmonizované normy.
Článok 4
Toto rozhodnutie je adresované členským štátom.
V Bruseli 1. júla 1999